‘วัคซีน’ ดีกว่า ‘ล็อกดาวน์’
ขออย่าล่ม “นะจ๊ะ” ภูเก็ตแซนด์บ็อกซ์ ที่จะเปิดกัน 1 ก.ค.2564 และ “เปิดประเทศ 120 วัน” ก็ขออย่าล่มด้วย “นะจ๊ะ” ไม่งั้นประเทศชาติต้องทนทุกข์แสนสาหัสกับพล.อ.ประยุทธ์ไปอีกนาน และพล.อ.ประยุทธ์จะเอาหน้าไปไว้ที่ไหน
2 ก.ค. 2564

ขออย่าล่ม “นะจ๊ะ” ภูเก็ตแซนด์บ็อกซ์ ที่จะเปิดกัน 1 ก.ค.2564 และ “เปิดประเทศ 120 วัน” ก็ขออย่าล่มด้วย “นะจ๊ะ” ไม่งั้นประเทศชาติต้องทนทุกข์แสนสาหัสกับพล.อ.ประยุทธ์ไปอีกนาน และพล.อ.ประยุทธ์จะเอาหน้าไปไว้ที่ไหน
ดีเดย์วันแรก มี 4 สายการบินรับนักท่องเที่ยวต่างชาติเข้ามาจำนวน 5 เที่ยวบิน จำนวนผู้โดยสารเดินทางมาทั้งสิ้น 350 คน
บรรยากาศวันแรก จึงไม่สู้จะคึกคักสักเท่าไหร่
ผู้มาต้อนรับนายกรัฐมนตรี ทั้ง อสม.และบุคลากรทางการแพทย์ มามากกว่านักท่องเที่ยวเป็นอันมาก คงต้องรอดูวันนี้ (2 ก.ค.) ซึ่งมีบุ๊คกิ้งนักท่องเที่ยวมา 1,000 คน แต่จะมาจริงสักเท่าไหร่
สาเหตุประการหนึ่งที่นักท่องเที่ยวมาน้อย ก็อาจจะเกิดจากสาเหตุการเตรียมการที่ค่อนข้างฉุกละหุก ทั้งที่มีเวลาเตรียมการมาเป็นเวลาไม่น้อยกว่า 2 เดือนแล้ว
ประกาศข้อกำหนดคุณสมบัตินักท่องเที่ยวเดินทางเข้ามาในราชอาณาจักร ก็เพิ่งได้รับการประกาศในราชกิจจานุเบกษาเอาในวันที่ 29 มิ.ย.และเพิ่มเติมประกาศในวันที่ 30 มิ.ย.อีก
เอกสารรับรองการเดินทางเข้าประเทศไทย (Certificate of Entry) หรือ COE กระทรวงการต่างประเทศก็เพิ่งจะได้รับรองเอาในวันที่ 30 มิ.ย.เช่นเดียวกัน จึงรับรองนักท่องเที่ยวมาได้แค่ 43 คนเท่านั้น
เรียกว่าเกณฑ์รับรองสำคัญทั้งของกระทรวงสาธารณสุขและกระทรวงการต่างประเทศ เพิ่งจะมาเร่งรัดทำเอาเกือบจะเป็นวันสุกดิบทั้งหมด น่าตำหนิการทำงานที่ฉุกละหุกเช่นนี้เป็นอันมาก
สำหรับคำประกาศเปิดประเทศภายใน 120 วัน ซึ่งนายกฯ ประกาศเมื่อวันที่ 16 มิ.ย. ครบกำหนด 120 วันหรือ 4 เดือน ก็ต้องเป็น 16 ต.ค.2564 พร้อมกับคำมั่นสัญญาจะฉีดวัคซีนเข็มแรกให้ครอบคลุมประชากร 50 ล้านคน หรือคิดเป็นจำนวน 100 ล้านโดสนั้น
ข้อมูล ณ 30 มิ.ย.อัตราการฉีดวัคซีนสะสมรวม 9,927,698 โดส ยังต่ำกว่าเป้าที่เคยประกาศ 10 ล้านโดสไว้ จำนวน 72,302 หมื่นโดส
และข้อมูลการฉีดวัคซีนเข็มที่ 1 อยู่ที่ 7,110,854 ราย ครอบคลุมประชากร (66,186,727 คน) เพียงแค่ร้อยละ 10.74 เท่านั้น
หากจะให้ทะลุเป้า 50 ล้านคน ครอบคลุมประชากรในราวร้อยละ 70 ก็ต้องฉีดวัคซีนเข็มที่ 1 อีก 42,889,146 คน ภายใน 120 วัน ก็เท่ากับต้องฉีดวัคซีนเข็มที่ 1 ให้ได้วันละ 357,409.55 คนโดยเฉลี่ย
ปัญหาว่ารัฐบาลจะทำได้ไหมล่ะ! องค์ประกอบความสำเร็จที่สำคัญ ได้แก่ 1) วัคซีนที่เพียงพอ และ 2) ความสามารถในการฉีดวัคซีนจำนวนมาก
ปัญหาวัคซีนที่เพียงพอ ยังน่าสงสัย เพราะการฉีดวัคซีนอีก 42 ล้านคนเศษที่เหลือ คิดเป็นจำนวนวัคซีน 85,778,292 โดสใน 4 เดือน รัฐต้องจัดหาวัคซีนโดยเฉลี่ยถึงเดือนละ 21,444,573 โดส
สถานะปัจจุบัน แค่เป้าเดือนละ 10 ล้านโดสตามความเข้าใจเดิม ก็ยังกระท่อนกระแท่น ต่ำห่างจากเป้าหมายเป็นอันมากอยู่เลย
ปัญหาความสามารถในการฉีดวัคซีน เฮ้อ! แค่นี้ก็ยังลำบากอยู่เลย อัตราการฉีดเข็มที่ 1 ในวันที่ 30 มิ.ย.ที่ผ่านมา เพียงแค่ 200,685 รายเท่านั้น (เสาร์-อาทิตย์แค่หลักหมื่น)
ในขณะที่เป้าหมายความต้องการ ต้องให้ได้ 3.57 แสนคนโดยเฉลี่ย
ผมว่า คงต้องหานักคณิตศาสตร์แม่น ๆ ไปอยู่ใกล้ตัว คอยคิดคำนวณตัวเลข ก่อนให้นายกฯ ออกไปประกาศเป้าหมาย ใด ๆ เสียแล้ว
“เป้าหมาย 120 วันเปิดประเทศ+เป้าฉีดวัคซีนเข็มที่ 1 จำนวน 50 ล้านคน” มันเป็นเรื่อง “อิมพอสซิเบิ้ล” ทำไม่ได้หรอก และจะกลายเป็นเรื่องตลกขบขันในภายภาคหน้าเอา
แต่ผมก็ยังเชียร์รัฐบาลให้ฉีดวัคซีนแก่ประชาชนให้มากที่สุดเท่าที่จะมากได้อยู่ดีนะครับ เพราะมันคือทางออก แต่ต้องเลิกนโยบายผูกขาดวัคซีนอยู่แต่แอสตราเซเนกาและซิโนแวคเท่านั้น
วัคซีนย่อมต้องดีกว่าล็อกดาวน์ ที่มีแต่เสียงร่ำไห้ของประชาชนแน่นอน